Arna Lára Jónsdóttir

Arna Lára Jónsdóttir (f. 30. maí 1976) er íslensk stjórnmálakona og Alþingiskona fyrir Samfylkinguna. Hún var kjörin á Alþingi í Norðvesturkjördæmi í Alþingiskosningunum 2024.

Arna fæddist 30. maí 1976 á Ísafirði. Hún er með BSc-gráðu í stjórnmálafræði og meistaragráðu í alþjóðaviðskiptum og markaðsfræði. Hún hefur unnið í nýsköpun og atvinnuþróun og við byggðaþróunarverkefni hjá Atvinnuþróunarfélagi Vestfjarða og Nýsköpunarmiðstöð Íslands.

Arna var kjörin í bæjarstjórn Ísafjarðarbæjar í sveitarstjórnarkosningunum 2006 sem frambjóðandi Í-listans, kosningabandalags, Samfylkingarinnar, Vinstrihreyfingarinnar – græns framboðs og Frjálslynda flokksins. Hún jefur verið bæjarstjóri Ísafjarðar frá júní 2022. Arna var kjörin ritari Samfylkingarinnar í kosningum í október 2022 þar sem hún sigraði sitjandi ritarann Alexöndru Ýr van Erven. Hún hefur setið í stjórn Lánasjóðs sveitarfélaga og fjárfestingafélagsins Hvetjandi.

Arna hefur nokkrum sinnum tekið sæti á Alþingi sem varaþingmaður: Í febrúar 2010 og frá október til nóvember 2012 fyrir Ólínu Þorvarðardóttur, í janúar 2012 fyrir Guðbjart Hannesson og í september 2018, maí og október 2019 og frá janúar til febrúar 2020 fyrir Guðjón S. Brjánsson. Arna var kjörin á Alþingi í Alþingiskosningunum 2024. Áætlað er að Sigríður Júlía Brynleifsdóttir taki við af Örnu sem bæjarstjóri Ísafjarðarbæjar í janúar 2025.

Sambýlismaður Örnu er Ingi Björn Guðnason. Hún á tvær dætur og einn son.

Tilvísanir

Flokkur:Bæjarstjórar Ísafjarðar
Flokkur:Þingmenn Samfylkingarinnar
Flokkur:Stúdentar úr Menntaskólanum á Ísafirði